Κανονισμός (ΕΚ) αριθ. 2457/2001 της Επιτροπής

της 14ης Δεκεμβρίου 2001

για τον καθορισμό του ποσού της μείωσης που εφαρμόζεται στο πλαίσιο του καθεστώτος εισαγωγής σόργου στην Ισπανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, για κοινή οργάνωση της αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 12 παράγραφος 1,

Εκτιμώντας τα ακόλουθα:

(1) Βάσει της συμφωνίας επί της γεωργίας που συνήφθη στο πλαίσιο των πολυμερών εμπορικών διαπραγματεύσεων του γύρου της Ουρουγουάης, η Κοινότητα δεσμεύτηκε να εισάγει στην Ισπανία ορισμένη ποσότητα σόργου.

(2) Ο κανονισμός (ΕΚ) αριθ. 1839/95 της Επιτροπής, της 26ης Ιουλίου 1995, για τη θέσπιση των λεπτομερειών εφαρμογής των δασμολογικών ποσοστώσεων για την εισαγωγή αραβοσίτου και σόργου στην Ισπανία και αραβοσίτου στην Πορτογαλία(3), όπως τροποποιήθηκε τελευταία από τον κανονισμό (ΕΚ) αριθ. 2235/2000(4), περιλαμβάνει τις διατάξεις που ρυθμίζουν τη διαχείριση των εισαγωγών αυτών.

(3) Ο κανονισμός (ΕΚ) αριθ. 1706/98 του Συμβουλίου, της 20ής Ιουλίου 1998, για το καθεστώς των γεωργικών προϊόντων και των προϊόντων μεταποίησης γεωργικών προϊόντων καταγωγής κρατών της Αφρικής, της Καραϊβικής και του Ειρηνικού (ΑΚΕ) και για την κατάργηση του κανονισμού (ΕΟΚ) αριθ. 715/90(5), προβλέπει κυρίως μείωση κατά 60 % του δασμού που εφαρμόζεται κατά την εισαγωγή σόργου μέχρις εξαντλήσεως ανωτάτου ορίου 100000 τόνων κατά ημερολογιακό έτος και κατά 50 % πέραν του ανωτάτου αυτού ορίου. Ενδείκνυται να αποφευχθεί σώρευση των μειώσεων βάσει των διαφόρων καθεστώτων.

(4) Το ποσό της μείωσης που εφαρμόζεται στον εισαγωγικό δασμό σόργου στην Ισπανία πρέπει να καθοριστεί σε επίπεδο που να επιτρέπει, αφενός μεν την εισαγωγή των ποσοτήτων που προβλέπονται από τη συμφωνία επί της γεωργίας και αφετέρου να αποφευχθούν στρεβλώσεις της ισπανικής αγοράς των σιτηρών. Λαμβάνοντας υπόψη την παρούσα κατάσταση των διεθνών τιμών του σόργου και των τιμών των σιτηρών στην ισπανική αγορά, αυτό το ποσό μείσης μπορεί να καθοριστεί εις τρόπον ώστε να καταργεί το δασμό εισαγωγής που ισχύει έως το τέλος της περιόδου εισαγωγής που προβλέπεται στη συμφωνία επί της γεωργίας και για ανώτατη ολική ποσότητα 250000 τόνων.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η μείωση κατά την εισαγωγή σόργου στην Ισπανία που προβλέπεται στο άρθρο 5 του κανονισμού (ΕΚ) αριθ. 1839/95, ισούται με τον εισαγωγικό δασμό που ισχύει κατά τη δήλωση της θέσης σε ελεύθερη κυκλοφορία για συνολική ποσότητα 250000 τόνων σόργου, εφόσον η δήλωση θέσης σε ελεύθερη κυκλοφορία έχει γίνει πριν από τις 31 Δεκεμβρίου 2001.

Άρθρο 2

Οι αιτήσεις των πιστοποιητικών εισαγωγής σύμφωνα με τον παρόντα κανονισμό γίνονται αποδεκτές έως την ποσότητα που αναφέρεται στο άρθρο 1 και, οπωσδήποτε, έως τις 20 Δεκεμβρίου 2001.

Στην περίπτωση κατά την οποία το σύνολο των ποσοτήτων για τις οποίες έχουν υποβληθεί αιτήσεις πιστοποιητικού εισαγωγής για μία ημέρα υπερβαίνει τη διαθέσιμη ποσότητα κατά την ημέρα αυτή, η αρμόδια ισπανική αρχή κατά την έκδοση των πιστοποιητικών εφαρμόζει συντελεστή μειώσεως, στις ποσότητες για τις οποίες έχουν υποβληθεί αιτήσεις.

Η αρμόδια ισπανική αρχή ενημερώνει την Επιτροπή για τις αιτήσεις πιστοποιητικού εισαγωγής βάσει του παρόντος κανονισμού που έγιναν κάθε μέρα και για τα πιστοποιητικά που εκδόθηκαν κάθε μέρα βάσει του παρόντος κανονισμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 193 της 29.7.2000, σ. 1.

(3) ΕΕ L 177 της 28.7.1995, σ. 4.

(4) ΕΕ L 256 της 10.10.2000, σ. 13.

(5) ΕΕ L 215 της 1.8.1998, σ. 12.